På en gård nord for Grindsted holdt en enlig beboer i nat pause fra at skære brænde, og kort efter opdagede han, at den ene længe på hans gård var indhyllet i flammer. - Ejeren af gården opdager, at det buldrer i fyrrummet, og kort efter er hele den ene længe af hans gård overtændt, fortæller indsatsleder ved Nordjyllands Beredskab, Søren Korsgaard. 20 brandfolk var på hårdt arbejde mod flammerne, og tankvogne fra både Brønderslev og Dronninglund kom med vand. - Da vi ankommer er beboelsen overtændt. Alt er tørt på grund af varmen og den maglende regn, så ilden bredte sig hurtigt i fyrrummet, hvor der både ligger brænde og halm. Lejligheden er ødelagt af vand og flammer, men vi nåede at redde en tredjedel af den anden længe - ellers er alt andet nedbrændt, fortæller han. Under branden sprang en række eternitplader, der skal derfor ryddes ekstra godt op på stedet og indsamles asbeststøv. Beboeren er genhuset på et hotel, og forsikringsfolk skal i gang med deres arbejde. Der var ifølge indsatslederen ikke andre mennesker eller dyr i fare på ejendommen.

Opsummering:
Da ilden først fik fat, gik det stærkt, selvom 20 brandfolk kæmpede mod flammerne.